IRPC ออกหุ้นกู้  2.8 หมื่นล้าน เสริมสภาพคล่อง   
IRPC เตรียมออกหุ้นกู้บริหารสภาพคล่อง รองรับการเติบโตตามแผนกลยุทธ์ แสวงหาโอกาสการลงทุน  คืนหนี้ โดยหุ้นกู้ได้รับการจัดอันดับความน่าเชื่อถือที่ระดับ A-(tha) จากฟิทช์ เรทติ้งส์


29 ก.ค. 2563

นายนพดล ปิ่นสุภา  ประธานเจ้าหน้าที่บริหารและกรรมการผู้จัดการใหญ่ บริษัท ไออาร์พีซี จำกัด (มหาชน)หรือ IRPC เปิดเผยว่า IRPC ได้ยื่นแบบแสดงรายการข้อมูลเพื่อขออนุญาตออกหุ้นกู้ประเภทไม่ด้อยสิทธิ ไม่มีประกันและมีผู้แทนผู้ถือหุ้นกู้ ภายใต้โครงการหุ้นกู้ของ IRPC ปี พ.ศ. 2563 วงเงิน 28,000 ล้านบาท ให้แก่ผู้ลงทุนทั่วไปและผู้ลงทุนสถาบัน ต่อสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) ซึ่งหุ้นกู้ดังกล่าวได้รับการจัดอันดับความน่าเชื่อถือที่ระดับ A-(tha) จากบริษัท ฟิทช์ เรทติ้งส์ จำกัด
การออกหุ้นกู้ครั้งนี้มีสถาบันการเงิน 6 แห่ง ได้แก่ ธนาคารกรุงไทย ธนาคารกสิกรไทย ธนาคารไทยพาณิชย์ ธนาคารซีไอเอ็มบีไทย ธนาคารทหารไทยและ บริษัทหลักทรัพย์ ภัทร เป็นผู้จัดการการจัดจำหน่ายหุ้นกู้ ซึ่งหุ้นกู้ของ IRPC น่าจะเป็นอีกหนึ่งทางเลือกที่ดีสำหรับนักลงทุน ในสภาวะตลาดที่มีความไม่แน่นอนและผันผวนสูง เนื่องจากสามารถให้ผลตอบแทนที่สม่ำเสมอ
สำหรับวัตถุประสงค์ของการออกหุ้นกู้ในครั้งนี้ เพื่อนำไปใช้เป็นเงินทุนหมุนเวียนและเงินลงทุนทั่วไป รวมถึงการชำระคืนเงินกู้ ซึ่งจะเสริมสภาพคล่องให้บริษัทฯ ในการบริหารจัดการตามแผนกลยุทธ์ เร่งเพิ่มขีดสมรรถภาพและความสามารถในการแข่งขันทางธุรกิจ
รวมทั้งรองรับโอกาสการลงทุนที่ตอบโจทย์วิถีการดำรงชีวิตรูปแบบใหม่ (New Normal) เช่น โครงการปรับปรุงการกลั่นตามมาตรฐานน้ำมันยุโรป (ยูโร 5) โครงการขนส่งน้ำมันผ่านระบบท่อ เพื่อเพิ่มช่องทางจำหน่ายน้ำมันทั่วประเทศ โครงการการขุดลอกร่องน้ำท่าเทียบเรือ รองรับเรือขนส่งน้ำมันขนาดใหญ่ซึ่งจะช่วยลดต้นทุนค่าขนส่งน้ำมันดิบ การเพิ่มสัดส่วนการผลิตผลิตภัณฑ์มูลค่าเพิ่ม    ตลอดจนการนำระบบดิจิทัลมาใช้ทั่วทั้งองค์กรผ่านโครงการ IRPC 4.0 ด้วยกลยุทธ์ดังกล่าวคาดว่าจะสร้างมูลค่าเพิ่มให้มากกว่า 4,600 ล้านบาท
ทั้งนี้ IRPC มีแผนลงทุน 5 ปี (2563-2567) วงเงิน 2.8  หมื่นล้านบาท  โดยยังเดินหน้าตามแผนดังกล่าวคู่ขนานไปกับการบริหารต้นทุนและประสิทธิภาพการผลิตอย่างเคร่งครัด มีการจัดลำดับความสำคัญของโครงการลงทุน เพื่อให้มั่นใจว่าจะมีสภาพคล่องเพียงพอในการดำเนินธุรกิจท่ามกลางสถานการณ์ปัจจุบัน และสามารถตอบสนองความต้องการของลูกค้า ทั้งในสถานการณ์ปัจจุบันและในอนาคต